COMUNICATS 18-07

Barcelona, 22 de juny de 2007

Consum Català demana el traspàs immediat de Renfe

L’Associació Catalana de Consumidors Consum Català demana al Ministeri el traspàs immediat de totes les competències de Rodalies Renfe, després de les noves avaries que han afectat el trànsit ferroviari aquest matí. 

Catalunya no és mereix tenir unes infraestructures deficients per culpa d’una inversió mínima, un manteniment ineficient i uns responsables ineficaços. Les rodalies necessiten una inversió adequada que millori el servei i les infraestructures, i noves línies que facilitin les comunicacions entre Barcelona i l’àrea metropolitana.

Creiem que és imprescindible mostrar la indignació dels milers d’usuaris del servei de Rodalies Renfe i establir les bases d’una vindicació justa que ha de servir per posar el nostre país al dia. Un dia més, les comunicacions de Renfe a Barcelona i l’àrea metropolitana s’han convertit en un caos per a més de 80.000 usuaris, després del descarrilament d’un Euromed al Prat de Llobregat. I fins dilluns vinent, els problemes es mantindran, perjudicant a milers de ciutadans.

Per això diem: Prou a les promeses en va! Demanem ja el traspàs immediat de Renfe a Ferrocarrils de la Generalitat de Catalunya. Un traspàs que es concreti al llarg dels propers mesos i com a molt tard el 2010, en que s’hauria de fer efectiva la liberalització del servei.

A Catalunya paguem impostos escandinaus i rebem serveis llatino-americans. No ho acceptarem durant més temps. La ineficàcia de la classe política, el paper absent del conseller Nadal i de José Montilla supeditat i mut davant un govern estatal del mateix partit, i les promeses vanes de la ministra ens fan exigir avui, la màxima contundència davant aquesta presa de pèl.

Demanem respostes. Demanem responsabilitats.

Us prego la màxima difusió

Francesc Jordi
President

Per contactar amb nosaltres podeu fer-ho a través dels telèfons 660194220 i 656951653 durant tot el dia.